Grondwet ongeskonde wat eiendomsreg betrefArgieffoto Privaat eiendomseienaars kan ’n sug van verligting slaak ná gister se parlementsitting waartydens die EFF se poging onsuksesvol was om ’n mosie te laat slaag wat artikel 25 van die Grondwet (die eiendomsklousule) sou verander het. Die doel van die voorgestelde verandering is om die bepaling te verwyder wat vergoeding ’n verpligte voorvereiste maak wanneer eiendom vir die doel van grondhervorming onteien word. Die oorgrote meerderheid (261 lede) van die parlement het teen die mosie gestem, teenoor 33 wat ten gunste daarvan gestem het. “AfriSake verwelkom die uitslag omdat beskermde eiendomseienaarskap een van die hoekstene is waarop ’n suksesvolle ekonomie rus,” sê Armand Greyling, regs- en beleidsanalis by AfriSake. “Die Grondwet is nie die probleem in terme van grondhervorming nie, maar eerder die regering se burokratiese stelsel en onvermoë om legitieme grondhervormingswetgewing na behore te implementeer.” Greyling sê vergoeding is ’n noodsaaklike deel van die grondhervormingsproses en grondeienaars – wat groot bedrae geld betaal het om hul onderskeie eiendomme te bekom – kan nie nou benadeel word deur nóg ’n opbrengs op hul belegging, nóg hul kapitaalbedrag te ontvang nie.